# Zväz športovej kynológie Slovenskej republiky

# Interná smernica číslo : 2/2018

# Schválená dňa: 25.7.2018

**ŠTATÚT ROZHODCU**

**PRE POSUDZOVANIE VÝKONU PSOV**

**Čl.1**

**Všeobecné ustanovenia**

Rozhodca pre posudzovanie výkonu psov je člen Zväzu športovej kynológie Slovenskej republiky (ďalej len ZŠK SR), ktorý má udelenú licenciu rozhodcu. Licencia je udelená vystavením preukazu rozhodcu s vyznačením príslušných skúšobných poriadkov, ktoré je oprávnený posudzovať.

V prípade zániku členstva v ZŠK SR automaticky zaniká aj licencia rozhodcu pre posudzovanie výkonu psov.

Rozhodca, sa pri výkone svojej funkcie vždy musí riadiť platnými usmerneniami FCI, Stanovami ZŠK, uzneseniami Konferencie, resp. Zjazdu, rozhodnutiami Prezídia ZŠK, skúšobnými poriadkami a ostatnými internými predpismi ZŠK SR.

**Čl.2**

**Delegovanie rozhodcu na kynologické akcie**

Delegovanie rozhodcu na kynologické akcie sa uskutočňuje :

1. Zaradením rozhodcu na akciu v rámci kalendára kynologických akcií v danom roku.
2. Delegačným listom zaslaným poštou alebo elektronicky kanceláriou ZŠK SR.
3. Delegovanie na kynologickú akciu, alebo vydanie súhlasu na delegovanie na akékoľvek kynologické podujatie, nie je nárokovateľné.

**Čl.3**

**Práva a povinnosti rozhodcu**

**Rozhodca pri výkone svojej funkcie má tieto práva:**

1. Požadovať od organizátora kynologickej akcie a mať ním zabezpečené primerané podmienky na výkon svojej funkcie počas celého priebehu akcie.
2. Za svoju činnosť na akcii dostať príspevky na dobrovoľnícku činnosť na výkon posudzovania, príspevok na cestovné a stravné v zmysle platných interných smerníc.
3. V prípade zmien skúšobných poriadkov požadovať od ZŠK SR zabezpečenie vzdelávacej a školiteľskej činnosti rozhodcov.
4. Požadovať náhradný termín na povinné preškolenie rozhodcov pri zmenách skúšobných poriadkov, ak svoju neúčasť na riadnom termíne z vážnych dôvodov písomne a včas ospravedlnil.
5. Byť informovaný o nových skutočnostiach, ktoré majú dopad na výkon jeho funkcie rozhodcu (interné smernice, uznesenia Členskej schôdze, uznesenia Prezídia ZŠK SR, zmeny skúšobných poriadkov a podobne).

**Rozhodca pri výkone svojej funkcie má tieto povinnosti:**

1. Rozhodca sa pri výkone svojej funkcie vždy musí riadiť platnými usmerneniami FCI, Stanovami ZŠK, uzneseniami Členskej schôdze, resp. Zjazdu, rozhodnutiami Prezídia ZŠK, skúšobnými poriadkami a ostatnými internými predpismi ZŠK SR.
2. Rozhodca je povinný aktívne pracovať na svojej spôsobilosti vykonávať funkciu rozhodcu tak, aby tento výkon zvládol vždy na vysokej odbornej úrovni a za dodržania platného skúšobného poriadku.
3. Povinne sa zúčastňovať preškolení pre rozhodcov a pracovať na zvyšovaní svojej kvalifikácie.
4. Dôsledným uplatňovaním ustanovení v skúšobných poriadkoch a ďalších normách ZŠK SR vždy vytvárať rovnaké podmienky pre všetkých prihlásených na kynologické akcie.
5. Rešpektovať výkony ostatných rozhodcov, nevyjadrovať sa k ich hodnoteniam mimo oficiálnej odbornej diskusie v rámci stretnutí a školení rozhodcov, alebo zasadania orgánov ZŠK SR.
6. V žiadnom prípade nesmie rozhodca posúdiť kynologickú akciu, na ktorú nebol delegovaný v zmysle čl.2.. Rozhodca taktiež nesmie posúdiť akciu v SR ani zahraničí, ktorá nie je organizovaná klubom zastrešeným v FCI.
7. Konať a vystupovať na verejnosti i v súkromnom živote tak, aby nepoškodzoval dobré meno rozhodcov ZŠK SR, samotného ZŠK SR a ostatných strešných orgánov.

Nerešpektovanie Štatútu rozhodcu má za následok zastavenie delegovania rozhodcu na kynologické akcie.

**Čl.4**

**Účinnosť**

Tento Štatút nadobúda platnosť dňom schválenie Prezídiom ZŠK SR.